ಸಾಲು ಸಾಲು ಗಾಯದ ಬಳಿಕ ಕೊನೆಗೂ ಎಚ್ಚೆತ್ತ BCCI ಫಟಾ ಫಟ್ ಸಿದ್ಧವಾಗಿದೆ ಮಾಸ್ಟರ್ ಪ್ಲಾನ್ ಸಾಲು ಸಾಲು ಇಂಜುರಿಗಳ ಬಳಿಕ ಬಿಸಿಸಿಐ ಕೊನೆಗೂ ಎಚ್ಚೆತ್ತುಕೊಂಡಿದೆ. ಇನ್ಮುಂದೆಯಾದರೂ ಆಟಗಾರರನ್ನ ಇಂಜುರಿಯಿಂದ ಕಾಪಾಡಲು ಮ್ಯಾನೇಜ್ಮೆಂಟ್ ಮಾಸ್ಟರ್ ಪ್ಲಾನ್ ರೂಪಿಸಿದೆ. ಕೊರೊನಾ ಲಾಕ್ಡೌನ್ ತೆರವಾಗಿ ಕ್ರಿಕೆಟ್ ಚಟುವಟಿಕೆಗಳು ಆರಂಭವಾದ ಬೆನ್ನಲ್ಲೇ, ಇಂಜುರಿ ಕಾಟವೂ ಟೀಮ್ ಇಂಡಿಯಾ ಆಟಗಾರರಿಗೆ ಬಳುವಳಿಯಾಗಿ ಬಂದಿದೆ. ಐಪಿಎಲ್ ಟೂರ್ನಿಯಲ್ಲಿ ಇಶಾಂತ್ ಶರ್ಮಾರಿಂದ ಆರಂಭವಾದ ಇಂಜುರಿ ಸಮಸ್ಯೆ, ಇದೀಗ ದೊಡ್ಡ ಪಟ್ಟಿಯಾಗಿ ಬೆಳೆದಿದೆ. ರಿಹ್ಯಾಬ್ ಸೆಂಟರ್ನಲ್ಲಿರೋ ಗಾಯಗೊಂಡ ಆಟಗಾರರದ್ದೇ ಒಂದು ತಂಡ ಮಾಡಬಹುದು, ಅಷ್ಟು ದೊಡ್ಡದಿದೆ ಇಂಜುರಿಗೆ ತುತ್ತಾಗಿರೋ ಆಟಗಾರರ ಪಟ್ಟಿ. ಆಸ್ಟ್ರೇಲಿಯಾ ಸರಣಿಯಲ್ಲಂತೂ ಇಂಜುರಿ, ಟೀಮ್ ಇಂಡಿಯಾವನ್ನ ಬಿಡದೇ ಕಾಡ್ತಿದೆ. ಮೊದಲ ಟೆಸ್ಟ್ನಲ್ಲಿ ಮೊಹಮ್ಮದ್ ಶಮಿಯಿಂದ ಆರಂಭವಾದ ಈ ಗಾಯದ ಕಾಟ, ಇದೀಗ ವಿಹಾರಿ, ಬೂಮ್ರಾವರೆಗೆ ಬಂದು ನಿಂತಿದೆ. ಮಿನಿ ಆಸ್ಪತ್ರೆಯಾದ ಟೀಮ್ ಇಂಡಿಯಾ ಮೊಹಮ್ಮದ್ ಶಮಿ, ಉಮೇಶ್ ಯಾದವ್, ರವೀಂದ್ರ ಜಡೇಜಾ, ಕೆಎಲ್ ರಾಹುಲ್, ಜಸ್ಪ್ರಿತ್ ಬೂಮ್ರಾ ಸೇರಿದಂತೆ, ಹಲ ಆಟಗಾರು ಇದೀಗ ಆಸ್ಟ್ರೇಲಿಯಾದಿಂದ ನೇರವಾಗಿ ಬೆಂಗಳೂರು ಫ್ಲೈಟ್ ಏರಿದ್ದಾರೆ. ನ್ಯಾಷನಲ್ ಕ್ರಿಕೆಟ್ ಅಕಾಡಮಿಯ ಫಿಟ್ನೆಸ್ ರಿಪೋರ್ಟ್ ಮೇಲೆ, ಇವರೆಲ್ಲರ ಇಂಗ್ಲೆಂಡ್ ಸರಣಿಯ ಅವಕಾಶನಿಂತಿದ್ದು, ಇದಕ್ಕಾಗಿಯೇ ಬಿಸಿಸಿಐ ಕೂಡ ಕಾದು ಕುಳಿತಿದೆ. ಗಾಯದಿಂದ ಬಚಾವ್ ಮಾಡೋಕೆ ಹೊಸ ಸೂತ್ರ ಸಾಲು ಸಾಲು ಇಂಜುರಿಗಳು ಟೀಮ್ ಇಂಡಿಯಾವನ್ನ ಬಾಧಿಸಿದ ಬಳಿಕ, ಕೊನೆಗೂ ಬಿಸಿಸಿಐ ಕೂಡ ಎಚ್ಚೆತ್ತುಕೊಂಡಿದೆ. ಇನ್ಮುಂದೆಯಾದರೂ ಗಾಯದ ಕಾಟದಿಂದ ಬಚಾವ್ ಆಗೋಕೆ ಮ್ಯಾನೇಜ್ಮೆಂಟ್ ಜೊತೆಗೂಡಿ, ಮಾಸ್ಟರ್ ಪ್ಲಾನ್ ರೂಪಿಸಿದೆ. ಯಾಕಂದ್ರೆ, ಈ ವರ್ಷದಲ್ಲಿ ಟೀಮ್ ಇಂಡಿಯಾ, ಟಿ20 ವಿಶ್ವಕಪ್, ಏಷ್ಯಾಕಪ್, ಇಂಗ್ಲೆಂಡ್ ಪ್ರವಾಸ ಸೇರಿದಂತೆ ಬ್ಯುಸಿ ಶೆಡ್ಯೂಲ್ನಲ್ಲಿ ಹಲವು ಪಂದ್ಯಗಳನ್ನಾಡಬೇಕಿದೆ. ಇನ್ಮುಂದೆ ಹಾರ್ಡ್ ವರ್ಕ್ಔಟ್ ಬಂದ್..! ಹೌದು ಇಷ್ಟು ದಿನ ಬಿಸಿಸಿಐ ಆಟಗಾರರ ಆಯ್ಕೆಗೆ ಮ್ಯಾಚ್ ಫಿಟ್ನೆಸ್ ಜೊತೆಗೆ ಬಾಡಿ ಫಿಟ್ನೆಸ್ ಕೂಡ ಮಾನದಂಡವಾಗಿತ್ತು. ಆದ್ರೆ ಇದೀಗ ಬಾಡಿ ಫಿಟ್ನೆಸ್ ಕಡೆ ಕಡಿಮೆ ಒತ್ತು ನೀಡೋಕೆ ಟೀಮ್ ಇಂಡಿಯಾ ಮ್ಯಾನೇಜ್ಮೆಂಟ್ ನಿರ್ಧರಿಸಿದೆ. ಟೀಮ್ ಇಂಡಿಯಾ ವೈದ್ಯಕೀಯ ತಂಡದಿಂದ ಈ ಬಗ್ಗೆ ಸಲಹೆಯನ್ನ ಪಡೆದಿರುವ ಬಿಸಿಸಿಐ ಬಾಸ್ಗಳು ಫಿಟ್ನೆಸ್ ಮಾನದಂಡಕ್ಕೆ ಹೊಸ ಸೂತ್ರದ ಹುಡುಕಾಟದಲ್ಲಿದ್ದಾರೆ. ಜಿಮ್ ವರ್ಕ್ಔಟ್ ಮಾತ್ರವಲ್ಲ, ಇನ್ಮುಂದೆ ನೆಟ್ ಪ್ರಾಕ್ಟೀಸ್ ಸೆಷನ್ಗಳೂ ಆಟಗಾರರಿಗೆ ಹೊರೆಯಾಗುವುದಿಲ್ಲ, ಇದನ್ನ ಈಗಾಗಲೇ ಬಿಸಿಸಿಐ ಕಾರ್ಯಗತಗೊಳಿಸಿದೆ. ಇಂದಿನ ಪಂದ್ಯಕ್ಕೂ ಮುನ್ನ ನಡೆದ ಅಭ್ಯಾಸದ ವೇಳೆ ವೇಗಿಗಳಿಗೆ ಸಂಪೂರ್ಣ ವಿಶ್ರಾಂತಿ ನೀಡಲಾಗಿತ್ತು. ಬೌಲಿಂಗ್ ಕೋಚ್ ಭರತ್, ಅರುಣ್ ಕೆಲ ಸಲಹೆ ಸೂಚನೆಗಳನ್ನ ಮಾತ್ರ ಬೌಲಿಂಗ್ ವಿಭಾಗಕ್ಕೆ ನೀಡಿದ್ದರು. ಒಟ್ಟಿನಲ್ಲಿ ಸಾಲುಸಾಲು ಇಂಜುರಿಗಳು ಭಾದಿಸಿದ ಬಳಿಕ ಕೊನೆಗೂ ಬಿಸಿಸಿಐ ಎಚ್ಚೆತ್ತು ಕೊಂಡಿದೆ. ಆದ್ರೆ, ಮೊದಲ ಇಂಜುರಿಯನ್ನೇ ಮ್ಯಾನೇಜ್ಮೆಂಟ್ ಗಂಭೀರವಾಗಿ ಪರಿಗಣಿಸಿದ್ರೆ, ಪ್ರತಿಷ್ಠಿತ ಸರಣಿಯಲ್ಲಿ ಅನಾನುಭವಿಗಳೊಂದಿಗೆ ಕಣಕ್ಕಿಳಿಯ ಬೇಕಾದ ಅನಿವಾರ್ಯತೆ ಟೀಮ್ ಇಂಡಿಯಾಗೆ ಬರ್ತಿರಲಿಲ್ಲವೇನೋ.